 उन्न तमाकू भरियै पाइप भखाई ते इक जोरदार सूटा खिच्चियै बोल्लन लगा।  ओह्‌दे शब्दें च आवेश नेईं हा ते इक-इक शब्द अनबिस्सरना हा।  उन्न आक्खेआ हा जे करसान सभाऽ थमां गै हुश्यार ते शक्की होंदा ऐ।  ओह् अपने कोला डरदा ऐ, अपने गुआंढियें कोला डरदा ऐ ते ओपरें कोला ते सारें कोला मता डरदा ऐ।  जिमीं दी गुलामी कोला अजाद होए दे उसी कुल्ल त्रीह् ब’रे गै होए न।  चालियें जां उस थमां उप्परै दा हर करसान एह् गलामी दिक्खी चुके दा ऐ एह् गल्ल उसी चेतै ऐ।  अजादी दा अर्थ केह् ऐ ?  एह् समझना औखा ऐ।  इ’यां दिक्खों तां अजादी दी अर्थ ऐ—मनचाही जिन्दगी।  पर चबक्खै ते ऐह्‌ल‌कारें दा, सरकारी हाकमें दा जाल बिछे दा ऐ, मनचाही जिन्दगी दी गल्ल उन्दे अग्गें इक सुखना मात्तर ऐ।  जिमींदारें थमां करसनें गी ज़ार ने हथेआया, इ’यां सोचो तां ज़ार गै सभनें करसानें दा इक्कला मालक ऐ।  ते फ्ही अजादी केह् चीज ऐ ?  चानक कोई दिन औग, जिसलै ज़ार अजादी दी मतलब समझाई देग।  ज़ार उप्पर करसानें दा अटूट विश्वास ऐ।  सारी जमीन ते सारी मलकीयत दा उ’ऐ इक-मात्तर मालक ऐ।  उस्सै ने करसानें गी जिमींदारें दे हत्थै थमां अपने हत्थै च लेई लेआ ऐ।  उ’ऐ महाजनें दे हत्थै थमां सारे ज्हाज ते दुकांनां बी लेई सकदा ऐ।  करसान ज़ार गी मनदा ऐ।  ओह्‌दी सोच मताबक मतें मालकें दा होना ठीक नेईं---इक्कै मालक होना बेह्‌तर ऐ।  बस उस्सै दिन जिसदे हत्थ जो किश लग्गग, सब हड़प्प।  हर आदमी मनोमन उस दिनै दी निहालपै च ऐ, कन्नै गै उस दिनै कशा डरदा ऐ।  ओह् बड़ा किश चंह्‌दा ऐ, ते हासल करने गी बी बड़ा किश ऐ।  पर ओह् लैग कि’यां ?  सभनें दियां नजरां ते बस उस्सै चीजा उप्पर न। 